ལོ་ཙཱ་བའི་གཟབ་གཟེངས་ཁུར་ལེན་གྱི་བསམ་བློ་ཞེས་པ་གང་འདྲ་ཡིན་ཞེ་ན།ལོ་ཆེན་འཕྲིན་ལས་ཆོས་གྲགས་ཀྱིས།ལོ་ཙཱ་བའི་འགན་འཁྲི་ཁུར་ལེན་གྱི་བསམ་བློའི་ངོས་འཛིན་དང་གཟབ་ནན་ཏན་ཏིག་གི་ལས་ཀའི་རྣམ་འགྱུར་ལ་ཟེར་བ་ཡིན་ཞེས་གསུངས་པ་ལྟར།ཡུལ་གྱི་ངོ་བོ་ཕྲ་རག་ལ་རྟོག་དཔྱོད་ཟབ་མོས་ངེས་ཤེས་དྲོངས་པ་བྱས་ཏེ།ལོ་ཙཱའི་ལམ་ནས་རིག་གནས་དར་སྤེལ་གཏོང་བའི་ཁུར་བཟོད་པ་བྱེད་དགོས།དེའང་དང་པོ་གཟབ་ནན་དགོས་པ།ལོ་ཙཱ་བ་རང་ཉིད་ནས་ཤེས་བྱའི་བྱང་ཚད་དང་བསམ་བློའི་བྱང་ཚད་སྐོར་དང་།ལོ་ཙཱའི་གཞུང་ལུགས་དང་ལག་ལེན་སྐོར་གྱི་ཤེས་ཚད་དང་།མ་ཡིག་གི་གོ་དོན་གསལ་རྟོགས་དང་བུ་ཡིག་ལ་ཇི་བཞིན་ཕབ་སྒྱུར་བྱེད་ཐབས་སོགས་ཕྱི་ནང་གི་ཆ་རྐྱེན་རྣམས་ལ་གཟབ་ཅིང་ནན་དགོས།གཉིས་པ་གདེང་ཚོད་ཡོད་དགོས་པ།དེའང་ལོ་ཙཱའི་ལས་ལ་གཞོལ་བ་ནི་དོན་ཆེ་ལ་འབྲས་བུ་ཆེ་བ་ཞིག་ཡིན་ཞིང་།དེ་ལས་ལྡོག་ན་དོན་ཆུང་ལ་འབྲས་བུ་དམན་པའི་གནས་ཡིན།ལོ་ཙཱའི་མཁས་དབང་འཕྲིན་ལས་ཆོས་གྲགས་ཀྱིས་བོད་ཀྱི་ལོ་ཙཱའི་རིགས་ལམ་རྣམ་བཤད་བློ་གསལ་འཇུག་ངོགས་ཞེས་བྱ་བའི་ནང་འཁོད་པར།དེའང་མཁས་བཙུན་ཀུ་མ་ར་ཤྲིས་དོན་སྒྱུར་བྱེད་པའི་རྩ་དོན་གསུམ་བསྟན་པའི་ནང་།ཚིག་དོན་གཉིས་ཀར་གདེང་ཚོད་རྙེད་མཚམས་ད་གཟོད་ཡིག་ལམ་དུ་འཇུག་དགོས་ཞེས་གསུངས་པ་ལྟར།བསྟན་བྱའི་ནང་དོན་དང་།རྗོད་བྱེད་ཚིག་འགྲོས།བརྗོད་པའི་ཉམས་འགྱུར་བཅས་ལ་གཞིགས་པ་མ་ཟད།སྒྱུར་བར་ངས་ནུས་སོ་སྙམ་ནས་གདེང་ཚོད་དང་ཡིད་ཆེས་པའི་སྒོ་ནས་ལོ་ཙཱའི་ལམ་དུ་འཇུག་དགོས།གསུམ་པ་ཁུར་བཟོད་པ་ནི།ལོ་ཙཱའི་མཁས་དབང་འཕྲིན་ལས་ཆོས་གྲགས་ཀྱིས།འགྲོ་བ་མིའི་རིགས་ཀྱི་ཤེས་རིག་དཔལ་ཡོན་དར་རྒྱས་འགྲོ་བའི་བརྒྱུད་རིམ་ནང་ལོ་ཙཱ་བ་ཚོས་ལོ་རྒྱུས་ཀྱི་དུས་སྐབས་སོ་སོའི་དགོས་མཁོ་དང་མཐུན་པའི་འགན་བབ་ཁུར་དུ་བླངས་པ་དང་།ཞེས་གསུངས་པ་ལྟར།དེང་གི་དུས་སུ་སྤྱི་ཚོགས་ཕྱོགས་ཡོངས་ནས་འཕེལ་རྒྱས་འགྲོ་བའི་དགོས་མཁོ་དང་བསྟུན་ནས།སྲིད་འབྱོར་རིག་གསུམ་དར་སྤེལ་གཏོང་བར་འགན་འཁྲི་འཁུར་དགོས་ལ།དཀའ་ཁག་མང་དག་བཟོད་དགོས་པས།རིག་པའི་གནས་མང་དག་ཁོང་དུ་ཆུད་པ་བྱས་ཏེ།ཕབ་སྒྱུར་ཁྲོད་ཀྱི་ལས་རྙོག་མང་པོ་དང་ལེན་ཁུར་བཟོད་ཐུབ་པ་བྱེད་དགོས་སོ།བཞི་པ།ཧུར་སྐྱེད་བྱེད་དགོས་པ།དེའང་ལོ་ཆེན་འཕྲིན་ལས་ཆོས་གྲགས་ཀྱིས།རིག་གནས་ནོར་བུའི་ཟོང་མང་ལེགས་པར་དྲངས་ཏེ་ཤེས་རིག་དཔལ་གྱིས་ཕྱུག་པར་མཛད་པོ་སྐད་གཉིས་སྨྲ་བའི་དྲན་དབང་ཚོར་འཇིག་རྟེན་མིག་ཅེས་མཚན་དུ་གསོལ་བར་དགོས་པ་ངེས་ཅན་ལྡན་ཡོད་པ་སྟེ།ཞེས་གསུངས་པ་ལྟར་ལོ་ཙཱའི་བྱ་བས་མིའི་རིགས་ཀྱི་རིག་གནས་སོགས་གང་ཅིར་ཕན་པའི་བྱེད་ནུས་ལ་ལེགས་པར་བསམས་ནས།ཆེས་རླབས་ཆེ་བའི་ལས་རིགས་འདིར་བརྩོན་པ་ཧུར་སྐྱེད་བྱེད་དགོས་སོ།ལྔ་པ་གཞན་ཕན་གྱི་བློ་འཆང་དགོས།དེའང་ལྕང་སྐྱ་རོལ་པའི་རྡོ་རྗེས་བསྒྱུར་བྱེད་ལོ་ཙཱ་རྣམས་ཀྱིས་ཀྱང་ཚུལ་འདི་ཉིད་འཇིག་རྟེན་དུ་ཡུན་རིང་གནས་ན་ཅི་མ་རུང་སྙམ་པའི་བསམ་པས་ཐུབ་བསྟན་གཅེས་པ་འབབ་ཞིག་ཡིད་ལ་བརྣབས་ཞེས་གསུངས་པ་ལྟར་ལོ་ཙཱ་བས་མིའི་རིགས་ལ་ཤེས་རིག་གི་དཔལ་ཡོན་དར་བ་དང་།མ་རྟོགས་ལོག་རྟོག་དང་ཐེ་ཚོམ་གྱི་འཆིང་རྒྱ་བཀྲོལ་བ།བདེ་སྐྱིད་དང་འཆམ་མཐུན་གྱི་སྤྱི་ཚོགས་ཁོར་ཡུག་ཅིག་གཏོད་པ་བཅས་བྱེད་ཐུབ་པའི་བློ་ཞིག་འཆང་དགོས།